ANEXĂ la Propunerea de DECIZIE A CONSILIULUI de stabilire a poziției care urmează să fie adoptată de Uniunea Europeană în cadrul Comitetului privind achizițiile publice cu privire la deciziile de punere în aplicare a anumitor dispoziții ale Protocolului de modificare a Acordului privind achizițiile publice /* COM/2013/0142 final - NLE 2013/0077 */





EXPUNERE DE MOTIVE 1. CONTEXT Acordul privind achizițiile publice (AAP)[1] reprezintă, până în prezent, singurul acord obligatoriu din punct de vedere juridic al OMC având ca obiect achizițiile publice. Versiunea actuală (denumită în continuare „AAP 1994”) a fost negociată în paralel cu Runda Uruguay în 1994 și a intrat în vigoare la 1 ianuarie 1996. Părțile la AAP 1994 sunt: Armenia, Canada, Uniunea Europeană cu privire la cele 27 de state membre, Hong Kong-China, Islanda, Israel, Japonia, Coreea, Liechtenstein, Țările de Jos cu privire la Aruba, Norvegia, Singapore, Elveția, Taipei-ul Chinez și Statele Unite. AAP este administrat de un Comitet privind achizițiile publice (denumit în continuare „comitetul”). AAP 1994 prevede un angajament de a purta negocieri privind atât textul cât și sfera de acoperire a acordului, de la adoptarea sa în 1994 [articolul XXIV:7 litera (b)]. Negocierile în acest sens s-au lansat în 1999. Negocierile au fost purtate de către Comisie în numele Uniunii Europene. Consiliul a fost informat în mod regulat, pe cale orală și în scris, cu privire la stadiul negocierilor, prin intermediul Comitetului pentru politică comercială. În plus, au fost organizate reuniuni de coordonare cu statele membre înainte de fiecare sesiune de negocieri de la Geneva. Parlamentul European a fost informat în mod regulat, în scris, prin intermediul Comisiei INTA. La 30 martie 2012 negociatorii au adoptat o decizie privind rezultatele negocierilor, prin care au adoptat elementele rezultate în urma negocierilor („decizia privind rezultatele negocierilor”), constând în: i) Protocolul de modificare a Acordului privind achizițiile publice (denumit în continuare „protocolul”) și ii) șapte decizii (denumite în continuare „deciziile”) ale comitetului. Prin decizia privind rezultatele negocierilor, părțile la AAP au adoptat protocolul și l-au deschis spre acceptare de către părțile la AAP 1994. Protocolul va intra în vigoare, pentru părțile la AAP 1994 care și-au depus instrumentele respective de acceptare a prezentului protocol, în a treizecea zi de la depunerea de către două treimi din părțile la AAP 1994. Mai mult, decizia privind rezultatele negocierilor cuprinde deciziile comitetului prin care se instituie viitoarele programe de lucru ale acestuia și se detaliază cerințele legate de notificare în conformitate cu articolele XIX și XXII din acord. Deciziile fac parte din pachetul negociat și reflectă angajamentul părților la AAP de a începe să pună în aplicare anumite dispoziții din AAP revizuit, imediat după intrarea în vigoare a protocolului. Având în vedere fondul acestora, nu s-a considerat adecvat ca deciziile să fie incluse în protocolul propriu-zis și, prin urmare, să fie supuse acelorași proceduri de modificare și nici nu a fost posibil ca acestea să fie adoptate înainte de intrarea în vigoare a dispozițiilor protocolului pe care urmează să le pună în aplicare. Prin urmare, părțile la AAP au ajuns la un acord privind fondul deciziilor, care ar trebui aplicat la prima reuniune a comitetului de după intrarea în vigoare a protocolului, în cadrul căreia comitetul va lua o decizie care să confirme angajamentul politic de a adopta decizii cu efect de la data intrării în vigoare a protocolului. Dat fiind că atât protocolul cât și deciziile fac obiectul acordului adoptat în martie 2012, acestea fac parte din același pachet în scopul ratificării de către UE a revizuirii AAP. Având în vedere că Uniunea va trebui să adopte o poziție cu privire la deciziile luate la prima reuniune a comitetului de după intrarea în vigoare a protocolului, deciziile sunt supuse unei alte proceduri decizionale interne decât protocolul. Prin urmare, este necesară o decizie distinctă a Consiliului cu privire la deciziile menționate, pe lângă cea privind încheierea protocolului. În cazul în care Consiliul, după obținerea aprobării Parlamentului European, adoptă o decizie de încheiere a protocolului de modificare a acordului privind achizițiile publice în numele Uniunii Europene, Uniunea ar trebui să fie în măsură să adopte o poziție cu privire la decizii în cadrul comitetului. 2. REZULTATELE NEGOCIERII Deciziile care urmează să fie adoptate sunt următoarele: i) Decizia Comitetului privind achizițiile publice referitoare la cerințele de notificare în temeiul articolelor XIX și XXII din acord: această decizie vizează facilitarea cerințelor legate de notificare, prin clarificarea modalităților de notificare de către o parte în ceea ce privește modificările propriilor acte cu putere de lege și norme administrative, precum și ale listei sale de entități; ii) Decizia Comitetului privind achizițiile publice referitoare la adoptarea programelor de lucru: această decizie identifică unele programe de lucru specifice în cadrul cărora părțile se angajează să deruleze activități în viitor; iii) Decizia Comitetului privind achizițiile publice referitoare la un program de lucru cu privire la IMM-uri: această decizie stabilește un program de lucru pentru IMM-uri, care vizează facilitarea participării IMM-urilor la achizițiile publice, evitarea măsurilor discriminatorii față de IMM-uri și creșterea transparenței; iv) Decizia Comitetului privind achizițiile publice referitoare la un program de lucru privind colectarea și raportarea datelor statistice: această decizie vizează facilitarea respectării obligației de a colecta date statistice; v) Decizia Comitetului privind achizițiile publice referitoare la un program de lucru pentru achiziții durabile: această decizie stabilește un program de lucru al cărui scop este de a se asigura că politicile de promovare a achizițiilor durabile sunt compatibile cu principiile nediscriminării și transparenței; vi) Decizia Comitetului privind achizițiile publice referitoare la un program de lucru cu privire la excluderile și restricțiile prevăzute în anexele părților: această decizie adoptă un program de lucru care vizează reducerea progresivă a excluderilor și a restricțiilor prevăzute de părți în anexele acestora; vi) Decizia referitoare la un program de lucru privind standardele de siguranță: adoptă un program de lucru care vizează garantarea faptului că preocupările în materie de siguranță publică sunt aplicate în așa fel încât să nu se creeze discriminări arbitrare sau nejustificate și nici restricții mascate. În măsura în care facilitează punerea în aplicare a principiilor AAP și contribuie la eliminarea practicilor discriminatorii, adoptarea deciziilor va crea un mediu favorabil pentru o mai mare deschidere a piețelor de achiziții publice în viitor. 2013/0077 (NLE) Propunere de DECIZIE A CONSILIULUI de stabilire a poziției care urmează să fie adoptată de Uniunea Europeană în cadrul Comitetului privind achizițiile publice cu privire la deciziile de punere în aplicare a anumitor dispoziții ale Protocolului de modificare a Acordului privind achizițiile publice CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 207 alineatul (4) primul paragraf coroborat cu articolul 218 alineatul (9), având în vedere propunerea Comisiei Europene, întrucât: (1) Negocierile privind revizuirea Acordului multilateral al OMC privind achizițiile publice (AAP) au fost lansate în ianuarie 1999, în temeiul unui angajament prevăzut la articolul XXIV:7 litera (b) din AAP. (2) Negocierile au fost purtate de către Comisie în consultare cu comitetul instituit în temeiul articolului 207 din Tratatul privind funcționarea Uniunii Europene. (3) În contextul acestor negocieri, la 30 martie 2012 negociatorii au ajuns la un acord cu privire la un Protocol de modificare a Acordului privind achizițiile publice („protocolul”), precum și cu privire la șapte decizii care trebuie adoptate de către Comitetul privind achizițiile publice, prin care se va demara punerea în aplicare a anumitor dispoziții ale protocolului imediat după intrarea în vigoare a acestuia, și anume: i) Decizia Comitetului privind achizițiile publice cu privire la cerințele de notificare în temeiul articolelor XIX și XXII din acord; ii) Decizia Comitetului privind achizițiile publice cu privire la adoptarea programelor de lucru; iii) Decizia Comitetului privind achizițiile publice referitoare la un program de lucru cu privire la IMM-uri; iv) Decizia Comitetului privind achizițiile publice referitoare la un program de lucru privind colectarea și raportarea datelor statistice; v) Decizia Comitetului privind achizițiile publice referitoare la un program de lucru pentru achiziții durabile; vi) Decizia Comitetului privind achizițiile publice referitoare la un program de lucru cu privire la excluderile și restricțiile prevăzute în anexele părților; vii) Decizia referitoare la un program de lucru privind standardele de siguranță (denumite în continuare „deciziile”). (4) Acordul la care s-a ajuns la 30 martie 2012 ar trebui pus în aplicare la prima reuniune a Comitetului privind achizițiile publice de după intrarea în vigoare a protocolului. La această întâlnire, Comitetul privind achizițiile publice va lua o decizie prin care să confirme adoptarea celor șapte decizii și intrarea în vigoare a acestora de la data intrării în vigoare a protocolului. (5) În măsura în care deciziile facilitează punerea în aplicare a principiilor Acordului privind achizițiile publice, astfel cum au fost revizuite, și contribuie la eliminarea practicilor discriminatorii, adoptarea acestor decizii va facilita o mai mare deschidere a piețelor de achiziții publice. (6) Prin urmare, este necesar să se stabilească poziția care urmează să fie adoptată de Comisie, în numele Uniunii, în cadrul Comitetului privind achizițiile publice în ceea ce privește deciziile, ADOPTĂ PREZENTA DECIZIE: Articolul 1 Poziția care urmează să fie adoptată de Uniunea Europeană în cadrul Comitetului privind achizițiile publice este de a confirma adoptarea următoarelor decizii: i) Decizia Comitetului privind achizițiile publice cu privire la cerințele de notificare în temeiul articolelor XIX și XXII din acord; ii) Decizia Comitetului privind achizițiile publice cu privire la adoptarea programelor de lucru; iii) Decizia Comitetului privind achizițiile publice referitoare la un program de lucru cu privire la IMM-uri; iv) Decizia Comitetului privind achizițiile publice referitoare la un program de lucru privind colectarea și raportarea datelor statistice; v) Decizia Comitetului privind achizițiile publice referitoare la un program de lucru pentru achiziții durabile; vi) Decizia Comitetului privind achizițiile publice referitoare la un program de lucru cu privire la excluderile și restricțiile prevăzute în anexele părților; vii) Decizia referitoare la un program de lucru privind standardele de siguranță; și de a conveni ca acestea să producă efecte de la data intrării în vigoare a Protocolului de modificare a Acordului privind achizițiile publice. Această poziție este exprimată de Comisie. Textul deciziilor este atașat la prezenta decizie. Articolul 2 Prezenta decizie intră în vigoare la data adoptării. Adoptată la Bruxelles, Pentru Consiliu Președintele [1] Jurnalul Oficial C 256, 3.9. 1996, p. 1. ANEXĂ Anexa A Decizia comitetului privind achizițiile publice referitoare la cerințele de notificare în temeiul articolelor XIX și XXII din acord. 2 Anexa B Decizia comitetului privind achizițiile publice referitoare la adoptarea programelor de lucru 4 Anexa C Decizia comitetului privind achizițiile publice referitoare la un program de lucru privind IMM-urile. 5 Anexa D Decizia comitetului privind achizițiile publice referitoare la un program de lucru privind colectarea și raportarea datelor statistice. 8 Anexa E Decizia comitetului privind achizițiile publice referitoare la un program de lucru privind achizițiile durabile. 10 Anexa F Decizia comitetului privind achizițiile publice referitoare la un program de lucru privind excluderile și restricțiile incluse în anexele părților. 11 Anexa G Decizia comitetului privind achizițiile publice referitoare la un program de lucru privind standardele de siguranță în materie de achiziții internaționale. 13 Anexa A Decizia COMITETULUI PRIVIND ACHIZIȚIILE PUBLICE referitoare la cerințele de notificare în temeiul articolelor XIX și XXII din acord Decizia din 30 martie 2012 Comitetul privind achizițiile publice, având în vedere importanța transparenței actelor cu putere de lege și a normelor administrative relevante pentru prezentul acord, inclusiv a modificărilor aduse acestora în temeiul articolului XXII alineatul (5) din acord, având în vedere, de asemenea, importanța menținerii unor liste exacte ale entităților vizate de anexele unei părți la apendicele I la acord, în conformitate cu articolul XIX din acord, recunoscând dificultățile cu care se confruntă părțile în ceea ce privește transmiterea la timp către comitet a notificărilor privind modificările aduse actelor lor cu putere de lege și a normelor lor administrative care sunt relevante pentru prezentul acord, în conformitate cu articolul XXII alineatul (5) din acord, precum și a propunerilor de rectificare a anexelor lor la apendicele I, în conformitate cu articolul XIX alineatul (1) din acord, având în vedere faptul că dispozițiile articolului XIX din acord fac distincție între notificările privind rectificările propuse care nu modifică domeniul de aplicare convenit reciproc în cadrul acordului și alte tipuri de modificări propuse în legătură cu anexele lor la apendicele I, recunoscând faptul că evoluțiile tehnologice au permis multor părți să utilizeze mijloace electronice pentru a furniza informații privind regimurile lor de achiziții publice și pentru a transmite celelalte părți notificări în legătură cu modificarea respectivelor regimuri, decide: Notificarea anuală a modificărilor aduse actelor cu putere de lege și normelor administrative 1. Atunci când o parte menține suporturi electronice desemnate oficial care oferă trimiteri către actele sale cu putere de lege și normele sale administrative în vigoare care sunt relevante pentru prezentul acord, iar aceste acte cu putere de lege și norme administrative sunt disponibile într-una din limbile oficiale ale OMC și suporturile respective sunt enumerate în apendicele II, partea poate îndeplini cerința de la articolul XXII alineatul (5) prin notificarea comitetului la sfârșitul fiecărui an, în legătură cu orice modificare, cu excepția cazurilor când aceste modificări sunt semnificative și pot afecta obligațiile părții asumate în cadrul acordului; în astfel de cazuri, notificarea se transmite imediat. 2. Părțile au ocazia de a discuta notificarea anuală transmisă de una din părți în cadrul primei reuniuni informale a comitetului din anul următor. Propunerile de rectificare a anexelor unei părți la apendicele I 3. Următoarele modificări ale anexelor unei părți la apendicele I sunt considerate ca reprezentând o rectificare în sensul articolului XIX din acord: (a) modificarea denumirii unei entități; (b) fuziunea a două sau mai multe dintre entitățile enumerate într-o anexă; și (c) divizarea uneia din entitățile enumerate într-o anexă în două sau mai multe entități care se adaugă entităților enumerate în aceeași anexă. 4. În cazul unei propuneri de rectificare a anexelor unei părți la apendicele I din motivele enumerate la alineatul (3), partea transmite o notificare comitetului din doi în doi ani, începând cu data intrării în vigoare a Protocolului de modificare a Acordului existent (1994). 5. O parte poate să notifice comitetului o obiecție față de rectificarea propusă, în termen de 45 de zile de la data difuzării notificării către părți. În conformitate cu articolul XIX alineatul (2), în cazul în care o parte formulează o obiecție, aceasta precizează motivele care au stat la baza acesteia, inclusiv motivele pentru care consideră că rectificarea propusă ar afecta domeniul de aplicare convenit reciproc în cadrul acordului și că, prin urmare, rectificarea propusă nu intră sub incidența alineatului (3). În cazul în care nu există obiecții formulate în scris, propunerile de rectificare intră în vigoare după 45 de zile de la difuzarea notificării, în conformitate cu articolul XIX alineatul (5) litera (a). 6. În termen de patru ani de la adoptarea prezentei decizii, părțile examinează funcționarea și eficacitatea acesteia și efectuează toate modificările necesare. Anexa B Decizia COMITETULUI PRIVIND ACHIZIȚIILE PUBLICE referitoare la adoptarea programelor de lucru Decizia din 30 martie 2012 Comitetul privind achizițiile publice, constatând că, în conformitate cu articolul XXI alineatul (8) litera (b), comitetul poate să adopte o decizie prin care să stabilească programe de lucru suplimentare pe care le va întreprinde pentru a facilita punerea în aplicare a acordului și negocierile prevăzute la articolul XXII alineatul (7) din acord, decide: 1. Următoarele programe de lucru se adaugă pe lista programelor de lucru în legătură cu care comitetul va derula activități în viitor: (a) o analiză a utilizării, a transparenței și a cadrelor juridice ale parteneriatelor public-privat și a relației dintre acestea și achizițiile reglementate; (b) avantajele și dezavantajele elaborării nomenclatorului comun pentru bunuri și servicii; și (c) avantajele și dezavantajele elaborării de anunțuri standardizate. 2. Comitetul stabilește, la o dată ulterioară, domeniul de aplicare și calendarul fiecărui program de lucru. 3. Comitetul analizează periodic lista de programe și efectuează ajustările corespunzătoare. Anexa C Decizia COMITETULUI PRIVIND ACHIZIȚIILE PUBLICE referitoare la un program de lucru privind IMM-urile Decizia din 30 martie 2012 Comitetul privind achizițiile publice, constatând că articolul XXII alineatul (8) litera (a) din acordul privind achizițiile publice („acordul”) prevede obligația părților de a adopta și analiza periodic un program de lucru, inclusiv un program de lucru privind întreprinderile mici și mijlocii („IMM-urile”), recunoscând importanța facilitării participării IMM-urilor la achizițiile publice și recunoscând că părțile au convenit la articolul XXII alineatul (6) să depună toate eforturile pentru a evita introducerea sau continuarea măsurilor discriminatorii care denaturează procedurile deschise de achiziții publice, adoptă următorul program de lucru privind IMM-urile: 1. Inițierea programului de lucru privind IMM-urile: La prima reuniune de după intrarea în vigoare a Protocolului de modificare a Acordului existent (1994), comitetul inițiază un program de lucru privind IMM-urile. comitetul analizează măsurile și politicile pentru IMM-uri folosite de către părți pentru a susține, promova, încuraja sau facilita participarea IMM-urilor la achizițiile publice și întocmește un raport privind rezultatele analizei. 2. Evitarea măsurilor discriminatorii împotriva IMM-urilor: Părțile evită introducerea de măsuri discriminatorii care favorizează exclusiv IMM-urile naționale și descurajează introducerea unor astfel de măsuri și politici de către părțile aderente. 3. Programul de asigurare a transparenței și ancheta privind IMM-urile 3.1 Programul de asigurare a transparenței La intrarea în vigoare a Protocolului de modificare a Acordului existent (1994), părțile care mențin în apendicele I dispoziții specifice privind IMM-urile, inclusiv achiziții rezervate, comunică aceste măsuri și politici comitetului. Comunicarea ar trebui să conțină o descriere detaliată a măsurilor și politicilor respective, să prezinte cadrul juridic relevant și modul de funcționare a acestora, precum și valoarea achizițiilor care fac obiectul unor astfel de măsuri. În plus, părțile informează comitetul în legătură cu orice modificare semnificativă a acestor măsuri și politici, în conformitate cu articolul XXII alineatul (5) din acord. 3.2 Ancheta privind IMM-urile (a) Comitetul efectuează o anchetă în rândul părților, folosind un chestionar prin care urmărește să obțină informații privind măsurile și politicile aplicate pentru susținerea, promovarea, încurajarea sau facilitarea participării IMM-urilor la achizițiile publice. Chestionarul ar trebui să colecteze informații de la fiecare dintre părți în legătură cu: (i) o descriere a măsurilor și politicilor folosite de către partea în cauză, care să includă obiectivele economice, sociale și de altă natură ale acestora, precum și modul în care sunt administrate; (ii) modul în care părțile definesc IMM-urile; (iii) măsura în care partea respectivă dispune de agenții sau instituții specializate prin care acordă sprijin IMM-urilor în domeniul achizițiilor publice; (iv) nivelul de participare la achizițiile publice atât din punct de vedere al valorii, cât și al numărului contractelor atribuite IMM-urilor; (v) o descriere a măsurilor și politicilor de subcontractare a IMM-urilor, inclusiv obiectivele, garanțiile și stimulentele în legătură cu subcontractarea; (vi) facilitarea participării IMM-urilor în cadrul ofertelor comune (împreună cu alți furnizori mari sau mici); (vii) măsurile și politicile menite să ofere IMM-urilor ocazii de a participa la procedura de achiziții publice (cum ar fi creșterea disponibilității și a transparenței informațiilor privind achizițiile publice oferite IMM-urilor; simplificarea cerințelor de participare la licitații; reducerea dimensiunilor contractelor; plata la timp a produselor și serviciilor furnizate); și (viii) aplicarea de măsuri și politici în domeniul achizițiilor publice care să stimuleze inovarea în rândul IMM-urilor. (b) Compilarea de către secretariatul OMC a anchetelor privind IMM-urile: secretariatul OMC stabilește un termen limită până la care toate părțile au obligația de a-i transmite răspunsurile la chestionar. După primirea răspunsurilor, secretariatul le compilează și distribuie părților răspunsurile și compilarea. Secretariatul anexează o listă a părților care nu au răspuns. (c) Schimburile între părți în legătură cu răspunsurile la chestionarele privind IMM-urile: comitetul stabilește, pe baza documentului întocmit de secretariatul OMC, o perioadă pentru schimburi de întrebări, cereri de informații suplimentare și observații privind răspunsurile celorlalte părți. 4. Evaluarea rezultatelor anchetei privind IMM-urile și punerea în aplicare a concluziilor acesteia 4.1 Evaluarea rezultatelor anchetei privind IMM-urile Comitetul identifică măsurile și politicile pe care le consideră ca reprezentând cele mai bune practici de promovare și facilitare a participării IMM-urilor părților la achizițiile publice și întocmește un raport cu cele mai bune practici în materie de măsuri și politici, precum și o listă cu alte măsuri. 4.2 Punerea în aplicare a concluziilor anchetei privind IMM-urile (a) Părțile promovează adoptarea celor mai bune practici identificate în cadrul evaluării anchetei, în vederea încurajării și facilitării participării IMM-urilor părților la achizițiile publice. (b) În ceea ce privește alte măsuri, comitetul încurajează părțile care mențin astfel de măsuri să le analizeze în vederea eliminării sau aplicării lor în cazul IMM-urilor celorlalte părți. Părțile respective informează comitetul în legătură cu rezultatul analizei. (c) Părțile care mențin alte măsuri includ valoarea achizițiilor care fac obiectul respectivelor măsuri în statisticile pe care le înaintează comitetului în temeiul articolului XVI alineatul (4) din acord. (d) Părțile pot solicita includerea unor astfel de măsuri în negocierile viitoare prevăzute la articolul XXII alineatul (7) din acord, iar partea care menține respectivele măsuri tratează favorabil astfel de cereri. 5. Analiza În termen de doi ani de la intrarea în vigoare a Protocolului de modificare a Acordului existent (1994), comitetul evaluează efectul celor mai bune practici asupra extinderii participării IMM-urilor părților la achizițiile publice și analizează dacă alte practici ar intensifica și mai mult participarea IMM-urilor. De asemenea, comitetul poate analiza efectul altor măsuri asupra participării IMM-urilor celorlalte părți la achizițiile publice ale părților care mențin astfel de măsuri. Anexa D Decizia COMITETULUI PRIVIND ACHIZIȚIILE PUBLICE referitoare la un program de lucru privind colectarea și raportarea datelor statistice Decizia din 30 martie 2012 Comitetul privind achizițiile publice, constatând că articolul XXII alineatul (8) litera (a) din acordul privind achizițiile publice („acordul”) prevede obligația părților de a adopta și examina periodic un program de lucru, inclusiv un program de lucru privind colectarea și raportarea datelor statistice, având în vedere importanța colectării și a raportării datelor statistice, în conformitate cu articolul XVI alineatul (4) din acordul privind achizițiile publice („acordul”), pentru asigurarea transparenței achizițiilor vizate de acord, având în vedere că datele statistice care ilustrează măsura în care părțile achiziționează bunuri și servicii vizate de acord pot reprezenta un instrument important pentru a încuraja aderarea altor membri ai OMC la acord, recunoscând dificultățile generale cu care se confruntă părțile la acord în ceea ce privește colectarea datelor privind achizițiile publice și, în special, identificarea țării de origine a bunurilor și a serviciilor achiziționate în temeiul acordului, și recunoscând că părțile utilizează metodologii diferite de colectare a datelor statistice în vederea îndeplinirii cerințelor de raportare prevăzute la articolul XVI alineatul (4) din acord și că pot utiliza metodologii diferite de colectare a datelor pentru entitățile guvernamentale centrale și subcentrale, adoptă următorul program de lucru privind colectarea și raportarea datelor statistice: 1. Inițierea programului de lucru privind colectarea și raportarea datelor statistice: La prima reuniune de după intrarea în vigoare a Protocolului de modificare a Acordului existent (1994), comitetul inițiază un program de lucru privind colectarea și raportarea datelor statistice. Comitetul analizează procesul de colectare și raportare a datelor statistice de către părți, precum și posibilitatea de armonizare a acestora, și întocmește un raport privind rezultatele. 2. Transmiterea datelor de către părți: comitetul stabilește o dată până la care fiecare parte transmite comitetului următoarele informații referitoare la datele statistice privind achizițiile vizate de acord: (a) o descriere a metodologiei utilizate pentru colectarea, evaluarea și raportarea datelor statistice, pentru valorile superioare și inferioare pragurilor prevăzute în acord și pentru achizițiile prezentate la alineatul 4.2 litera (c) din programul de lucru privind IMM-urile, precizându-se, de asemenea, dacă datele privind achizițiile vizate de acord se bazează pe valoarea integrală a contractelor atribuite sau pe cheltuielile totale pentru achiziții dintr-o anumită perioadă; (b) dacă datele statistice colectate includ țara de origine a bunurilor sau a serviciilor achiziționate și, în acest caz, modul în care se determină sau se estimează țara de origine și obstacolele tehnice în calea colectării datelor privind țara de origine; (c) o explicație privind a clasificările folosite în rapoartele statistice; și (d) o descriere a surselor datelor. 3. Compilarea datelor transmise: secretariatul compilează datele transmise și difuzează părților aceste date și compilarea. Secretariatul anexează o listă a părților care nu au transmis date. 4. Recomandări: comitetul analizează datele transmise de părți și formulează recomandări privind: (a) oportunitatea adoptării de către părți a unei metode comune de colectare a datelor statistice; (b) capacitatea părților de a standardiza clasificările din cadrul datelor statistice raportate comitetului; (c) mijloacele de facilitare a colectării datelor privind țara de origine a bunurilor și a serviciilor vizate de acord; și (d) alte aspecte tehnice legate de raportarea datelor privind achizițiile publice, semnalate de către părți. 5. După caz, comitetul elaborează recomandări privind: (a) o eventuală armonizare a raportării statistice, în scopul includerii statisticilor privind achizițiile publice în rapoartele anuale către OMC; (b) asistența tehnică în domeniul raportării statistice pe care secretariatul o acordă membrilor OMC în curs de aderare la acord; și (c) mijloacele prin care se poate asigura că membrii OMC care aderă la acord dispun de capacitățile adecvate pentru a îndeplini cerințele privind colectarea și raportarea datelor statistice. 6. Analiza datelor: comitetul analizează modul în care datele statistice transmise anual secretariatului de către părți pot fi folosite pentru analize viitoare care să faciliteze o înțelegere mai bună a importanței economice a acordului, inclusiv a impactului pragurilor asupra funcționării acestuia. Anexa E Decizia COMITETULUI PRIVIND ACHIZIȚIILE PUBLICE referitoare la un program de lucru privind achizițiile durabile Decizia din 30 martie 2012 Comitetul privind achizițiile publice, constatând că, în conformitate cu articolul XXII alineatul (8) litera (a) din acordul privind achizițiile publice („acordul”), părțile adoptă și analizează periodic un program de lucru, inclusiv un program de lucru privind achizițiile durabile, recunoscând că mai multe părți au elaborat politici privind achizițiile durabile la nivel național și subnațional, afirmând importanța asigurării desfășurării tuturor achizițiilor în conformitate cu principiile nediscriminării și transparenței reflectate în acord, adoptă un program de lucru privind achizițiile durabile: 1. Inițierea programului de lucru privind achizițiile durabile: La prima reuniune de după intrarea în vigoare a Protocolului de modificare a Acordului existent (1994), comitetul inițiază un program de lucru privind achizițiile durabile. 2. Programul de lucru examinează aspecte ce cuprind: (a) obiectivele achizițiilor durabile; (b) modalitățile în care conceptul de achiziții durabile este integrat în politicile naționale și subnaționale din domeniul achizițiilor; (c) modurile în care achizițiile durabile pot fi puse în practică în concordanță cu principiul „cel mai bun raport calitate-preț”; și (d) modurile în care achizițiile durabile pot fi puse în practică în concordanță cu obligațiile internaționale în materie de comerț ale părților. 3. Comitetul identifică măsurile și politicile pe care le consideră ca reprezentând achiziții durabile, în concordanță cu principiul „cel mai bun raport calitate-preț” și cu obligațiile comerciale internaționale ale părților, și întocmește un raport cu cele mai bune practici privind astfel de măsuri și politici. Anexa F Decizia COMITETULUI PRIVIND ACHIZIȚIILE PUBLICE referitoare la un program de lucru privind excluderile și restricțiile incluse în anexele părților Decizia din 30 martie 2012 Comitetul privind achizițiile publice, constatând că articolul XXII alineatul (8) litera (a) din acordul privind achizițiile publice („acordul”) prevede obligația părților de a adopta și analiza periodic un program de lucru, inclusiv un program de lucru privind excluderile și restricțiile cuprinse în anexele părților, recunoscând că părțile au inclus excluderi și restricții în anexele corespunzătoare la apendicele 1 la acord (excluderi și restricții), recunoscând importanța unor măsuri transparente în domeniul achizițiilor publice, și având în vedere importanța reducerii și eliminării progresive a excluderilor și restricțiilor în cadrul viitoarelor negocieri prevăzute la articolul XXII alineatul (7) din acord, adoptă următorul program de lucru privind excluderile și restricțiile cuprinse în anexele părților: 1. Inițierea programului de lucru privind excluderile și restricțiile: la prima reuniune de după intrarea în vigoare a Protocolului de modificare a Acordului existent (1994), comitetul inițiază un program de lucru privind excluderile și restricțiile cuprinse în anexele părților, având următoarele obiective: (a) creșterea transparenței în ceea ce privește domeniul de aplicare și efectul excluderilor și restricțiilor specificate în anexele părților la apendicele I la acord; și (b) furnizarea de informații privind excluderile și restricțiile în scopul facilitării negocierilor prevăzute la articolul XXII alineatul (7) din acord. 2. Programul de asigurare a transparenței: fiecare parte înaintează comitetului, în termen de șase luni de la inițierea programului de lucru, o listă care să conțină: (a) excluderile specifice fiecărei țări pe care le menține în anexele la apendicele I la acord; și (b) orice alte excluderi sau restricții specificate în anexele la apendicele I la acord care se înscriu în domeniul de aplicare a articolului II alineatul (2) litera (e) din acord, cu excepția excluderilor sau restricțiilor în curs de analiză în cadrul programului de lucru privind IMM-urile sau a cazului în care o parte și-a asumat angajamentul de a elimina o excludere sau restricție inclusă în una din anexele la apendicele I la acord. 3. Compilarea datelor transmise: secretariatul compilează datele transmise și distribuie părților datele transmise și compilarea. Secretariatul anexează o listă a părților care nu au transmis date. 4. Cereri de informații suplimentare: orice parte poate să solicite periodic informații suplimentare privind excluderile sau restricțiile în sensul alineatului (2) literele (a) și (b), inclusiv în ceea ce privește măsurile care se înscriu în domeniul de aplicare a unei excluderi sau restricții, cadrul juridic al acestora, politicile și practicile de punere în aplicare și valoarea achizițiilor care fac obiectul unor astfel de măsuri. Părțile care primesc astfel de cereri furnizează informațiile solicitate în cel mai scurt termen. 5. Compilarea informațiilor suplimentare: secretariatul compilează informațiile suplimentare în legătură cu oricare dintre părți și difuzează această compilare părților. 6. Analiza de către comitet: la reuniunea anuală prevăzută la articolul XXI alineatul (3) litera (a) din acord, comitetul analizează informațiile transmise de către părți pentru a stabili dacă acestea asigură: (a) cel mai ridicat nivel posibil de transparență privind excluderile și restricțiile specificate în anexele părților la apendicele I la acord; și (b) informații satisfăcătoare pentru a facilita negocierile prevăzute la articolul XXII alineatul (7) din acord. 7. Părțile noi care aderă la acord: o parte nouă care aderă la acord înaintează comitetului lista menționată la alineatul (2) în termen de șase luni de la aderare. Anexa G Decizia COMITETULUI PRIVIND ACHIZIȚIILE PUBLICE referitoare la un program de lucru privind standardele de siguranță în materie de achiziții internaționale Decizia din 30 martie 2012 Comitetul privind achizițiile publice, constatând că articolul XXII alineatul (8) litera (a) din acordul privind achizițiile publice („acordul”) prevede obligația părților de a adopta și analiza periodic un program de lucru, inclusiv un program de lucru privind standardele de siguranță în domeniul achizițiilor internaționale, constatând că, în conformitate cu articolul X alineatul (1) din acord, entitățile contractante „nu trebuie să elaboreze, să adopte sau să aplice specificații tehnice în scopul sau cu efectul de a crea obstacole inutile în calea comerțului internațional”, constatând că articolul III alineatul (2) litera (a) din acord nu împiedică părțile să impună sau să aplice măsurile necesare pentru protejarea siguranței publice, cu condiția ca astfel de măsuri să nu fie aplicate într-un mod care ar constitui un mijloc de discriminare arbitrară sau nejustificabilă sau o restricție disimulată în calea comerțului internațional, recunoscând necesitatea unei abordări echilibrate care să ia în considerare atât siguranța publică, cât și obstacolele inutile în calea comerțului internațional, recunoscând că diferențele între practicile adoptate de părți în domeniul siguranței publice pot avea un efect negativ asupra funcționării acordului, adoptă următorul program de lucru privind standardele de siguranță: 1. Inițierea unui program de lucru privind standardele de siguranță în domeniul achizițiilor internaționale: la prima reuniune de după intrarea în vigoare a Protocolului de modificare a Acordului existent (1994), comitetul inițiază un program de lucru privind standardele de siguranță în domeniul achizițiilor internaționale. 2. Programul de lucru examinează aspecte având drept scop partajarea celor mai bune practici în ceea ce privește, printre altele: (a) modul în care preocupările în materie de siguranță publică sunt abordate în legislația, normele administrative și practicile părților și în orientările privind punerea în aplicare a acordului de către entitățile contractante; (b) relația între dispozițiile privind specificațiile tehnice de la articolul X și cele privind protejarea siguranței publice de la articolul III din acord și din anexele părților la apendicele 1; (c) cele mai bune practici care pot fi adoptate în vederea protejării siguranței publice, având în vedere dispozițiile privind specificațiile tehnice și documentația de licitație de la articolul X. 3. Comitetul stabilește domeniul de aplicare și calendarul prevăzut pentru examinarea fiecăruia dintre aspectele identificate la alineatul (2). Comitetul întocmește un raport care sintetizează concluziile examinării acestor aspecte și enumeră cele mai bune practici identificate la alineatul (2) litera (c). __________